b'\n_START_ARTICLE_\nDancing in the Street\n_START_SECTION_\nOriginalen med Martha and the Vandellas\n_START_PARAGRAPH_\n"Dancing in the Street" blev oprindeligt skrevet af William "Mickey" Stevenson og Marvin Gaye. Sangen var tilt\xc3\xa6nkt at v\xc3\xa6re en hyldest til konceptet om at have det rart. Id\xc3\xa9en til sangen kom fra Stevenson, der havde set mennesker p\xc3\xa5 gaderne i Detroit, der havde k\xc3\xb8let sig i \xc3\xa5bnede brandhaner, og Stevenson syntes, at det s\xc3\xa5 ud som om de dansede i vandet. Stevenson pr\xc3\xa6senterede en skitse til sangen for Marvin Gaye. Stevensons skitse til sangen var en ballade, men Gaye mente, at sangens tekst var mere egnet som et dansehit. Gaye og Stevenson skrev herefter et opl\xc3\xa6g til en single, som var tilt\xc3\xa6nkt Kim Weston. Weston \xc3\xb8nskede imidlertid ikke at indspille sangen, og da Martha Reeves senere kom forbi Motown\'s Hitsville USA studier, pr\xc3\xa6senterede Gaye og Stevenson sangen for Reeves. Reeves var dog ikke helt tilfreds med sangen, som hun ans\xc3\xa5 for v\xc3\xa6rende for monoton, hvorfor Gaye og Stevenson fik Ivy Jo Hunter til at justere sangens musikalske komposition. Sangen blev herefter indspillet af Martha and the Vandellas over to indspilninger den 19. juni 1964. Musikken spilles af orkesteret The Funk Brothers (med bl.a. Marvin Gaye p\xc3\xa5 trommer), der var backinggruppe p\xc3\xa5 en lang r\xc3\xa6kke af Motowns hits._NEWLINE_Selvom sangen var skrevet som et pop-hit med en hyldest til fest og dans, fik sangen senere en anden betydning, idet mange sorte demonstranter under 1960\'ernes raceuroligheder i amerikanske storbyer tog sangen til sig, og indfortolkede en opfordring til at g\xc3\xa5 p\xc3\xa5 gaderne i protest. Denne nye betydning af sangen medf\xc3\xb8rte, at nogle radiostationer indf\xc3\xb8rte forbud mod at spille sangen._NEWLINE_Martha Reeves har kategorisk afvist, at sangen p\xc3\xa5 nogen m\xc3\xa5de var andet end en "party song", og indehaveren af Motown Berry Gordy, jr. har ligeledes afvist, at sangen p\xc3\xa5 nogen m\xc3\xa5de var at anse som en protestsang eller p\xc3\xa5 anden m\xc3\xa5de skulle opfordre til uroligheder._NEWLINE_"Dancing in the Street" opn\xc3\xa5ede en andenplads p\xc3\xa5 den amerikanske Billboard Hot 100, da den blev udgivet som den f\xc3\xb8rste single fra gruppens album Dance Party. Sangen n\xc3\xa5ede en plads som nr. 28 de britiske hitlister og banede vejen for Martha and the Vandellas\' gennembrud i Storbritannien. Sangen blev senere genudgivet i Storbritannien i 1969, hvor den n\xc3\xa5ede en fjerdeplads p\xc3\xa5 hitlisterne._NEWLINE_Den 12. april 2006 blev det offentliggjort, at Martha and the Vandellas\' version af "Dancing in the Street" ville blive optaget som en af 50 lydoptagelser, der af Library of Congress var udpeget til at indg\xc3\xa5 i National Recording Registry.\n_START_SECTION_\nMick Jagger-David Bowie version\n_START_PARAGRAPH_\nMick Jagger og David Bowie indspillede som en duo en coverversion af "Dancing in the Street" i 1985. Indspilningen var en del af Live Aid-arrangementet. Det var oprindelig planen, at Bowie og Jagger via satellit skulle optr\xc3\xa6de samtidig under arrangementet, s\xc3\xa5ledes at Bowie skulle medvirke fra Wembley Stadium og Jagger skulle medvirke fra John F. Kennedy Stadium, men det ville v\xc3\xa6re teknisk umuligt at gennemf\xc3\xb8re optr\xc3\xa6denden uden at \xc3\xa9n af de to skulle mime, idet der ellers ville v\xc3\xa6re en forsinkelse p\xc3\xa5 lyden p\xc3\xa5 \xc2\xbd-1 sekund. Ingen af de to \xc3\xb8nskede at mime til sangen, hvorfor sangen i stedet blev indspillet som en video, der blev vist to gange under Live Aid koncerten._NEWLINE_Sangen blev indspillet i Abbey Road Studios i London under Bowies indspilning af sit bidrag til soundtracket til filmen Absolute Beginners. Sangen blev indspillet p\xc3\xa5 fire timer og parret tog herefter straks ud i London Docklands for at indspille videoen til sangen._NEWLINE_Umiddelbart efter Live Aid arrangementet blev sangen udsendt p\xc3\xa5 single, der n\xc3\xa5ede f\xc3\xb8rstepladsen p\xc3\xa5 den britiske singlehitliste, hvor den l\xc3\xa5 nr. 1 i fire uger. I USA n\xc3\xa5ede singlen en syvendeplads. Topplaceringen var den sidste topplacering for David Bowie og den eneste topplacering som Mick Jagger har opn\xc3\xa5et som soloartist i England._NEWLINE_Alt overskud fra singlen gik til Live Aid fonden._NEWLINE_Bowie og Jagger har siden optr\xc3\xa5dt sammen med sangen ved Prince\'s Trust Concert den 20. juni 1986.\n_START_SECTION_\nIndspilning med Van Halen\n_START_PARAGRAPH_\nDet amerikanske rockband Van Halen indspillede et cover af "Dancing in the Street", og udgav sangen som den anden single fra 1982-albummet Diver Down. Van Halens version har en flitig brug af synthesizer, der er spilet af Eddie Van Halen. Van Halens version blev en moderat succes, og n\xc3\xa5ede op blandt top 40 p\xc3\xa5 Billboard Hot 100 og en top 15 placering i Canada.'